Document ID: 32007D0018

KOMISIJOS SPRENDIMAS
2006 m. gruodžio 22 d.
patvirtinantis nepaprastosios padėties planus, skirtus kontroliuoti snukio ir nagų ligą pagal Tarybos direktyvą 2003/85/EB
(pranešta dokumentu Nr. C(2006) 6855)
(Tekstas svarbus EEE)
(2007/18/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos Respublikos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos Respublikos ir Rumunijos stojimo aktą, ypač į jo 56 straipsnį,
atsižvelgdama į 2003 m. rugsėjo 29 d. Tarybos direktyvą 2003/85/EB dėl Bendrijos snukio ir nagų ligos kontrolės priemonių, naikinančią Direktyvą 85/511/EEB, Sprendimus 89/531/EEB bei 91/665/EEB ir iš dalies keičiančią Direktyvą 92/46/EEB (1), ypač į jos 72 straipsnio 7 dalį,
kadangi:
(1)
Direktyvoje 2003/85/EB yra nustatytos kontrolės priemonės, taikytinos kilus snukio ir nagų ligos protrūkiui, taip pat konkrečios prevencinės priemonės, kuriomis siekiama didinti kompetentingų institucijų ir ūkininkų žinias bei pasirengimą kovoti su šia liga. Pagal šią direktyvą valstybių narių nepaprastosios padėties planus, skirtus kontroliuoti snukio ir nagų ligą, turi patvirtinti Komisija.
(2)
Vėlesniu 2004 m. balandžio 29 d. Komisijos sprendimu 2004/435/EB, patvirtinančiu nepaprastosios padėties planus, skirtus kontroliuoti snukio ir nagų ligą (2), buvo patvirtinti Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos nepaprastosios padėties planai. Šios valstybės narės yra išvardytos minėto sprendimo priede.
(3)
Numatyta Bulgarijos ir Rumunijos įstojimo į Bendriją data yra 2007 m. sausio 1 d. Atsižvelgdamos į tai, Bulgarija ir Rumunija pateikė Komisijai patvirtinti savo nepaprastosios padėties planus, skirtus kontroliuoti snukio ir nagų ligą.
(4)
Šie nepaprastosios padėties planai, Bulgarijos ir Rumunijos iš dalies pakeisti atsižvelgiant į jų vertinimo metu pateiktus pasiūlymus, atitinka Direktyvoje 2003/85/EB nustatytus kriterijus ir, jeigu bus reguliariai papildomi nauja informacija bei sėkmingai įgyvendinami, leis pasiekti norimus tos Direktyvos tikslus. Todėl jie turėtų būti patvirtinti.
(5)
Siekiant Bendrijos teisės aktų aiškumo, Sprendimas 2004/435/EB turėtų būti panaikintas ir pakeistas šiuo sprendimu.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiuo sprendimu patvirtinami Bulgarijos 2006 m. lapkričio 7 d. Komisijai pateikti nepaprastosios padėties planai, skirti kontroliuoti snukio ir nagų ligą.
2 straipsnis
Šiuo sprendimu patvirtinami Rumunijos 2006 m. lapkričio 9 d. Komisijai pateikti nepaprastosios padėties planai, skirti kontroliuoti snukio ir nagų ligą.
3 straipsnis
Šio sprendimo priede pateikiamas valstybių narių, kurių nepaprastosios padėties planai, skirti kontroliuoti snukio ir nagų ligą, yra tvirtinami pagal Direktyvą 2003/85/EB, sąrašas.
4 straipsnis
Sprendimas 2004/435/EB yra panaikinamas.
5 straipsnis
Šis sprendimas taikomas tik tuo atveju, jeigu įsigalioja Bulgarijos ir Rumunijos stojimo sutartis, ir tik nuo jos įsigaliojimo dienos.
6 straipsnis
Šis sprendimas yra skirtas valstybėms narėms.
Priimta Briuselyje, 2006 m. gruodžio 22 d.

Labels: 0
18
6